Ի՞նչ եք կարծում, ինչո՞ւ Ձեզ չեն հրավիրել․ այս հարցին վարչապետի խորհրդականը պատասխանեց․ «Դժվար թե ինձ հրավիրեին։ Գիտեք, ամեն ինչ փոփոխական է լինում։ Ես անցած փուլ եմ, նոր մարդիկ են գալիս, նոր մոտեցումներ, նոր զարգացումներ, ես եղել եմ այլ կազմակերպությունների հոգաբարձուների խորհուրդներում, «Սեւան ազգային պարկի», այլ տեղերում»։ Իսկ ինչո՞ւ են հոգաբարձուների խորհրդում ընդգրկվել բարձրաստիճան պաշտոնյաներ, ի՞նչ է անելու այդ խորհուրդը, «Փոքր Մհերում» ոնց որ թե այդպես չէր։ Այս հարցը լսելով՝ Գեւորգ Մալխասյանն ստանձնեց նորաստեղծ մարմնի պաշտպանությունը։ «Նախ՝ «Փոքր Մհերը» ՊՈԱԿ էր, սա հիմնադրամ է, որի պարագայում հոգաբարձուների խորհուրդն ամենակարեւոր աշխատանք կատարող մարմինն է։ «Փոքր Մհերի» հետ չի կարելի համեմատել։ Խորհուրդն ընդունում է տնօրենի հաշվետվությունները, ոչ թե կառավարությունը, այլ՝ խորհուրդը։ Այն պատասխանատու է ամեն ինչի համար՝ մրցույթներ է անցկացնում, նախահաշիվներ է կազմում, ֆինանսական կարեւոր հարցերն է լուծում, արդյունքներ է հաստատում, որոշում է, թե ինչ ուղղությամբ պետք է զարգանա կրթօջախը, ինչ կանոնակարգումներ պետք է լինեն, ներքին կարգապահական կանոններ է սահմանում, տնօրեն է ազատում, նշանակում։ Ամբողջ համակարգը միայն իրենց կարգավորումներով է իրականացվում։ Կարեւոր է, որ այնպիսի մարդիկ լինեն խորհրդում, որ բոլոր խնդիրները նաեւ իրավական տեսակետից կարողանան կարգավորել։ Ահա ինչու, օրինակ, Դավիթ Հարությունյանն է այնտեղ»։